«ሕግ አክባሪው የትግራይ ህዝብ የሕወሓትን ውሳኔ አይቀበለውም»አቶ ነብዩ ስሁል ሚካኤል የትግራይ ብልጽግና ፓርቲ ጽህፈት ቤት ሃላፊ
አዲስ አበባ፡- ሕወሓት የዘንድሮውን ምርጫ በክልል ደረጃ አካሂዳለሁ ብሎ ያወጣው መግለጫ ሕገ መንግሥቱን የሚጣረስ በመሆኑ ሕግ አክባሪው የትግራይ
 ህዝብ በምንም መልኩ የማይቀበለው መሆኑን የትግራይ ብልጽግና ፓርቲ ጽህፈት ቤት ሃላፊ አቶ ነብዩ ስሁልሚካኤል አስታወቁ።
የትግራይ ብልጽግና ፓርቲ ጽህፈት ቤት ሃላፊ አቶ ነብዩ ስሁልሚካኤል ለአዲስ ዘመን እንዳስታወቁት፤ ምርጫ የማካሄድ ሥልጣን ያለው የኢትዮጵያ ምርጫ ቦርድ ሆኖ ሳለ ሕወሓት በክልል ደረጃ ምርጫ አካሂዳለሁ ማለቱ የሕገ መንግሥቱን ድንጋጌ የሚጥስ ከመሆኑም ባለፈ ሕግ አክባሪው የትግራይን ህዝብ የማይመጥ ነው። ህዝቡ ይህንን ሕገ መንግሥቱን የሚንድ ተግባር አይቀበልም ።
«የሕወሓት መግለጫው ከሕገ መንግሥት ያፈነገጠ ብቻ ሳይሆን የምርጫ ቦርድ ሃላፊነትን የዘነጋና አልፎ ተርፎም እውቅና መስጠት ያልፈለገ መግለጫ ነው» ያሉት አቶ ነብዩ፤ ይህም ሕገ መንግሥትና አገርን መናድ በመሆኑ በወንጀል ሕጉ የሚያስጠይቅ መሆኑንን አስገንዝበዋል።
የትግራይን ህዝብ አስተዳድራለሁ የሚለው ሕወሓት እያደረገ ያለው ተግባር ይህንን ጨዋ ህዝብ ደረጃ የማይመጥንና የሥልጣንን ጥማትን ለማርካትና ወንበርን ለመጠበቅ ብቻ የሚሄድበት መንገድ ነው ሲሉም ተናግረዋል፡፡
በአሁኑ ወቅት ትግራይ ውስጥ ሥርዓት አለ ለማለት በጣም አስቸጋሪ መሆኑን የጠቀሱት ኃላፊው፤ በክልሉ
 ምርጫ ለማካሄድ በሚል ዝግ የሆኑ የካድሬዎች ስብሰባ እየተካሄዱ መሆናቸውን ጠቁመዋል።ይህም ደግሞ በክልልም ሆነ በአገር ደረጃ የታወጀውን የአስቸኳይ ጊዜ አዋጅ የሚጥስ መሆኑን አመልክተዋል።«ይህም የሚያሳየው ራሳቸው ላወጁት አዋጅ እንኳን ተገዢ አለመሆናቸውን ነው» ብለዋል።
በሌላ በኩል እንደ አገር ኮሮና ቫይረስ ወረርሽኝ መጥቶ እያለ፤ በቫይረሱ የተየዙ ሰዎችን ውጤት እንደ አገር መረጃ እየተላለፈ ባለበት ሁኔታ የክልሉ ጤና ቢሮ በተናጠል መረጃ ማውጣቱ የሕወሓትን አመራሮች ምን ያህል ለህዝብም ሆነ ለአገር ደህንነት የማያስቡ መሆናቸውን እንደሚያመላክት አስረድተዋል።« የትግራይ ህዝብ እንዲህ አይነት የመንግሥት አገልግሎት አይመጥነውም፤ አይገባውምም» ብለዋል።በአሁኑ ወቅት ህዝቡ በማህበራዊ ሚዲያና በሌሎች መንገዶች የሕውሓትን ተግባር እየኮነነ እንደሚገኝ ጠቁመዋል።
መንግሥትን የሚመራው ብልጽግና ፓርቲ የምርጫ ጊዜው ከማራዘም ባለፈ የህዝብና የአገር ግዛት አንድነትን እንዲሁም ሕገ መንግሥቱን የማስጠበቅ ሃላፊነት እንዳለበት አስታውሰው፤ ሕገ መንግሥቱን ለመናድና በአቋራጭ ወደ ሥልጣን ለመምጣት ብሎም አገር የሚበጠብጡ አካላትን ሕግን መሠረት በማድረግ እርምት የሚወሰድባቸው መሆኑን አስታውቀዋል።«የአገርና የህዝብን ደህንነትን በማስቀደም ሕጋዊና ተመጣጣኝ እርምጃ ይወስዳል» ብለዋል፡፡
አዲስ ዘመን ግንቦት 1/2012ማህሌት አብዱል